Rødt-leder Bjørnar Moxnes er ikke begeistret for at Sylvi Listhaug er tilbake i regjeringen.

– Sist gang Sylvi Listhaug styrte eldrepolitikken, endte det i mistillit. Dette veit folk i Oslo, men det er ikke like kjent for alle, sier Bjørnar Moxnes i en pressemelding.

Moxnes var Rødts gruppeleder i Oslo da Listhaug var byråd for helse, eldreomsorg og sosiale tjenester fram til høsten 2011.

Les også Sylvi Listhaug gjør comeback i regjeringen

Listhaug ble landbruks- og matminister i Solberg-regjeringen fra 2013 og ble deretter innvandrings- og integreringsminister og siden justis-, beredskaps- og innvandringsminister. En omstridt Facebook-post som ble lagt ut 9. mars 2018 førte til politisk storm og mistillit mot Listhaug på Stortinget. 20. mars kunngjorde Listhaug at hun trakk seg fra stillingen som justisminister.

Moxnes Rødt fremmet mistillitsforslag mot Listhaug etter innlegget i mars 2018.

Erna Solberg presenterte Sylvi Listhaug som ny statsråd på Slottsplassen fredag. Foto: Stian Lysberg Solum (NTB scanpix)

– Hun skulle gjøre byen til et utstillingsvindu for Frps eldrepolitikk. Listhaug heiet fram velferdsprofitørene, og hyllet flere ganger Adeccos sykehjem på Ammerudlunden som byens beste. Da media undersøkte hvordan velferdsprofitøren faktisk drev sin virksomhet, endte skandalen i at hele Adecco Hel se måtte legges ned.

Rødt-lederen mener erfaringene fra Oslo viser at Listhaug ikke er særlig kvalifisert til å styre eldreomsorgen.

– At Listhaug nå blir statsråd igjen, ett år etter at hun måtte gå på grunn av Rødts mistillitsforslag, er først og fremst Erna Solbergs problem. Det var riktig og nødvendig at hun gikk sist. Det hun har sagt i etterkant viser at beklagelsene hun framførte til Stortinget heller ikke var ektefølt, sier Moxnes.